Broj: 711-I-205-P-189-21/23-04-19

Zagreb, 17. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Tomislava Tomaševića, gradonačelnika Grada Zagreba**,na 200. sjednici, održanoj dana 17. siječnja 2023.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Tomislava Tomaševića, gradonačelnika Grada Zagreba, neće se pokrenuti, s obzirom da iz prikupljenih podataka i dokumentacije, u vezi navoda da je dužnosnik pogodovao trgovačkom društvu Jarun park d.o.o. kao** **organizatoru manifestacije Caffe de Matoš, proizlazi kako** **dužnosnik nije postupao izvan svojih ovlasti ili zlouporabio iste kako bi na bilo koji način pogodovao navedenom trgovačkom društvu.**

Obrazloženje

Povjerenstvo je dana 02. kolovoza 2021.g. putem anonimne prijave steklo saznanja o mogućem pogodovanju gradonačelnika Grada Zagreba trgovačkom društvu Jarun Park d.o.o., koje je organizator manifestacije Caffe de Matoš, na način da je obveznik donio Rješenje kojim je ukinuto ranije Rješenje prema kojem je ovo trgovačko društvo imalo pravo na zauzimanje Mažuranićevog trga do 15. kolovoza 2021.g. Navodi se da je na taj način trgovačkom društvu Jarun Park d.o.o. navodno omogućeno da traži povrat zakupa za mjesec kolovoz 2021., a pritom se manifestacija nastavila održavati.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a.

 S obzirom da je predmet P-189/21 formiran prije stupanja ZSSI/21-a na snagu, isti će biti dovršen sukladno odredbama ZSSI/11-a.

 Člankom 3. stavkom 1. podstavkom 40. ZSSI-a propisano je da su župani i gradonačelnik Grada Zagreba dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo, utvrđeno je da dužnosnik Tomislav Tomašević od dana 4. lipnja 2021.g. obnaša dužnost gradonačelnika Grada Zagreba, kao i da je od 22. srpnja 2020. do 4. lipnja 2021.g. obnašao dužnost zastupnika u Hrvatskom saboru. Stoga je Tomislav Tomašević povodom obnašanja navedene dužnosti obvezan postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Povjerenstvo je od Grada Zagreba zatražilo dostavu podataka o tome je li Grad Zagreb donio rješenje kojim je trgovačkom društvu Jarun park d.o.o. omogućeno postavljanje kućica na Mažuranićevom trgu u sklopu manifestacije Caffe de Matoš do 15. kolovoza 2021.g. te ukoliko jest tko je u ime Fada donio navedeno rješenje, je li organizator Gradu Zagrebu platio traženi iznos te je li navedeno rješenje naknadno ukinuto. Nadalje, od Grada Zagreba zatraženo je da, ukoliko je navedeno rješenje naknadno ukinuto, dostavi podatke koji je tome razlog, tko je odlučio o ukidanju rješenja, koje su posljedice ukidanja navedenog rješenja te je li društvo Jarun park d.o.o. od Grada Zagreba zatražilo povrat uplaćenog iznosa i ukoliko jest, je li Grad Zagreb vratio organizatoru uplaćeni iznos te je li naložio uklanjanje kućica s Matoševog trga, a ako uklanjanje kućica nije naloženo, koji je tome razlog i je li dužnosnik Tomislav Tomašević sudjelovao u postupku donošenja rješenja ili njegova ukidanja.

 Grad Zagreb, Gradski ured za prostorno uređenje, izgradnju Grada, graditeljstvo, komunalne poslove i promet odgovorio je na traženje Povjerenstva dopisom KLASA: 053-01/21-001/692, URBROJ: 251-13-31-1/007-21-2 od 05. listopada 2021.g. navodeći da se po zahtjevima za korištenje površine javne namjene navedenog trgovačkog društva postupalo sukladno odredbama tada važeće Odluke od davanju u zakup i na drugo korištenje površina javne namjene (Službeni glasnik Grada Zagreba 28/20, dalje: Odluka). Navodi se da je člankom 24. Odluke određeno, među ostalim, kako se zahtjev za korištenje površine javne namjene podnosi gradskom upravnom tijelu nadležnom za komunalne poslove, te kako na prijedlog Povjerenstva za davanje površina javne namjene u zakup i na drugo korištenje (dalje: Povjerenstvo), gradonačelnik Grada Zagreba donosi zaključak kojim se utvrđuje korisnik, naziv lokacije - mjesta koje se daje na korištenje, namjena, površina, rok korištenja te iznos naknade. Na temelju navedenog zaključka gradsko upravno tijelo nadležno za komunalne poslove donosi rješenje sukladno odluci kojom se propisuje komunalni red.

Nadalje, navodi se da je trgovačko društvo podnijelo dana 12.01.2021 zahtjev za korištenje površine javne namjene za razdoblje: 14.06.2021. do 08.09.2021. Temeljem prijedloga Povjerenstva, zaključcima zamjenice gradonačelnika koja je obnašala dužnost gradonačelnika Grada Zagreba odnosno kasnije gradonačelnika Grada Zagreba trgovačkom društvu dodijeljena je na korištenje površina javne namjene, o čemu je donijeto rješenje toga Ureda KLASA: UP/I-363- 02/21-01/39, URBROJ: 251-13-31-1/18-21-5-SFG od 17.05.2021. za razdoblje: 14.06.2021. do 14.07.2021., dok za preostalo razdoblje, tj. od 15.07.2021. do 08.09.2021., površina javne namjene nije dodijeljena na korištenje.

 Nadalje, ističe se da je prvotni zaključak zamjenice gradonačelnika koja je obnašala dužnost gradonačelnika Grada Zagreba od 07.05.2021. stavljen izvan snage zaključkom zamjenice gradonačelnika koja je obnašala dužnost gradonačelnika Grada Zagreba od 27.05.2021., budući je naknadno bilo potrebno izmijeniti iznos naknade za korištenje površine javne namjene, obzirom da uslijed omaške u radu u ukupan iznos naknade u zaključku od 07.05.2021. nisu bile uključene sve pokretne naprave koje su trebale činiti ukupan iznos naknade. Trgovačko društvo izvršilo je potrebnu uplatu od 67.374,16 kn na ime naknade za korištenje površine javne namjene.

 Nadalje, navodi se da je dana 28.05.2021. zamjenica gradonačelnika koja je obnašala dužnost gradonačelnika Grada Zagreba donijela Zaključak o proglašenju predmetne manifestacije od interesa za Grad Zagreb te je člankom 7. Pravilnika o kriterijima za određivanje zakupnina i naknada za korištenje površina javne namjene za postavljanje kioska, pokretnih naprava, privremenih građevina, građevina i uređaja javne namjene i organiziranje manifestacija (Službeni glasnik Grada Zagreba 19/20, dalje: Pravilnik), određeno da se naknada umanjuje za 50 %, ako se organizira gospodarska, turistička i druga slična manifestacija koju gradonačelnik Grada Zagreba na prijedlog nadležnog gradskog ureda zaključkom proglasi manifestacijom od posebnog interesa za Grad Zagreb. Stoga je zaključak zamjenice gradonačelnika koja je obnašala dužnost gradonačelnika Grada Zagreba od 27.05.2021. stavljen izvan snage zaključkom gradonačelnika od 18.06.2021., budući je, sukladno prethodno navedenom, bilo potrebno naknadu za korištenje površine javne namjene umanjiti za 50 %. Nastavno na naprijed spomenuto, dopisom od 18.06.2021., trgovačko društvo pozvano je na dostavu podataka potrebnih za izvršenje povrata iznosa od 33.687,16 kn. Po primitku potrebnih podataka, Gradskom uredu za financije Grada Zagreba kao nadležnom upravnom tijelu, upućen je dopis od 12.07.2021., za izvršenje navedenog povrata.

 Nadalje, navodi se da je trgovačko društvo podnijelo dana 13.05.2021. zahtjev za produženje korištenja površine javne namjene za razdoblje: 15.07.2021. do 15.08.2021. Na prijedlog Povjerenstva, zaključkom zamjenice gradonačelnika koja je obnašala dužnost gradonačelnika Grada Zagreba, od 27.05.2021., dodijeljena je na korištenje površina javne namjene na razdoblje: 15.07.2021. do 15.08.2021. Isto tako, a kako što je prethodno spomenuto, predmetna manifestacija je zaključkom zamjenice gradonačelnika koja je obnašala dužnost gradonačelnika Grada Zagreba proglašena od interesa za Grad Zagreb, te je stoga zaključkom gradonačelnika Grada Zagreba od 18.06.2021. zaključak zamjenice gradonačelnika koja je obnašala dužnost gradonačelnika Grada Zagreba od 27.05.2021. stavljen izvan snage, radi potrebe smanjenja iznosa naknade za korištenje površine javne namjene za 50 %. Trgovačko društvo pozvano je dana 21.06.2021. na uplatu, za 50 %, umanjene naknade u iznosu od 31.377,92 kn. Uplatu u navedenom iznosu trgovačko društvo izvršilo je dana 07.07.2021.

 Navodi se nadalje da je dana 07.07.2021. zaprimljen je zaključak Vijeća Mjesnog odbora ,,Mimara“, koji Mjesni odbor je oblik mjesne samouprave za dio područja Gradske četvrti Donji grad, pod koju nadležnost potpada Trg braće Mažuranić. U svome zaključku Mjesni odbor ,,Mimara“ predložio je ,,uskratu“ korištenja površine javne namjene trgovačkom društvu iz razloga navedenih u zaključku, posebno ističući buku koja nastaje uslijed održavanja predmetne manifestacije. Slijedom iznesenih navoda iz zaključka Vijeća Mjesnog odbora ,,Mimara“, uvažavajući javni interes, gradonačelnik Grada Zagreba je, na prijedlog Povjerenstva, dana 08.07.2021., donio zaključak kojim je stavio izvan snage zaključak gradonačelnika Grada Zagreba od 18.06.2021. kojim je trgovačkom društvu dodijeljena na korištenje površina javne namjene na predmetnoj lokaciji za razdoblje: 15.07.2021. do 15.08.2021, te je sukladno tome ovaj Ured donio rješenje KLASA: UP/I-363-02/21-01/1382, URBROJ: 251-13-31-1/18-21-4-SFG od 14.07.2021. kojim se odbija zahtjev za korištenje površine javne namjene na predmetnoj lokaciji za razdoblje od 15.07.2021. do 15.08.2021. Trgovačkom društvu upućen je dopis od 26.07.2021. kojim je zatražena dostava podataka potrebnih za izvršenje povrata uplaćene naknade za korištenje površine javne namjene za razdoblje: 15.07.2021. do 15.08.2021.

 Međutim, Grad Zagreb navodi da budući da je predmetno trgovačko društvo komunalnom redarstvu dostavilo izvještaj o mjerenju buke iz kojega je bilo vidljivo kako buka ne prelazi granice određene Pravilnikom o dopuštenim razinama buke u sredini u kojoj ljudi rade i borave (NN 145/04 i 46/08), te je 02.08.2021. izjavilo žalbu protiv rješenja KLASA: UP/I-363-02/21-01/1382, URBROJ: 251-13-31- 1/18-21-4-SFG od 14.07.2021., Povjerenstvo je predložilo gradonačelniku Grada Zagreba stavljanje izvan snage zaključka gradonačelnika Grada Zagreba od 08.07.2021. Stoga je gradonačelnik Grada Zagreba dana 06.08.2021. donio Zaključak kojim se trgovačkom društvu dodjeljuje navedena lokacija na korištenje na razdoblje od 15.07.2021. do 15.08.2021., odnosno kojim je zaključak gradonačelnika Grada Zagreba od 08.07.2021. stavljen izvan snage. Ujedno je trgovačkom društvu upućena obavijest od 06.08.2021. kojom se isto izvijestilo kako nije potrebna dostava podataka potrebnih za povrat uplaćene naknade za korištenje površine javne namjene zamoljena dopisom od 26.07.2021. Nastavno na zaključak gradonačelnika ovaj Ured donio je rješenje KLASA: UP/I-363-02/21-01/1382, URBROJ: 251-13- 31-1/18-21-6-SFG od 09.08.2021. kojim je odobreno korištenje predmetne površine javne namjene za razdoblje od 15.07.2021. do 15.08.2021.

 Nadalje, navodi se da je postupajući po službenoj dužnosti nadležni komunalni redar dana 16. srpnja 2021. godine utvrdio kako je društvu Jarun park d.o.o., organizatoru manifestacije „Caffe de Matoš na Mažurancu“ isteklo odobrenje iz rješenja KLASA: UP/I-363-02/21-001/39 kojim mu je odobreno postavljanje opreme i raznih pokretnih naprava na lokaciji Trg braće Mažuranić u razdoblju od 14. lipnja 2021. do 14. srpnja 2021. godine te da isto društvo, unatoč tomu i dalje drži postavljenima opremu i naprave na površini javne namjene. iako više ne posjeduje rješenje gradskog upravnog tijela nadležnog za komunalne poslove kojim bi mu to bilo odobreno. Slijedom navedenoga, komunalni redar je pokrenuo zakonom propisan postupak te je organizatoru manifestacije dana 19. srpnja 2021. izrekao novčanu kaznu propisanu odredbama Odluke o komunalnom redu (Službeni glasnik Grada Zagreba broj 14/19, 24/19 i 22/20) te donio rješenje KLASA: UP/I-363-04/21 -006/145, URBROJ: 251-13-81-1/021-20-2 kojim je društvu naredio da u roku od 5 (pet) dana od primitka istog ukloni sve predmete postavljene u svrhu održavanja manifestacije. Na izdano rješenje društvo Jarun park d.o.o. je uložilo žalbu te je predmet proslijeđen drugostupanjskom tijelu, Ministarstvu prostornog uređenja, graditeljstva i državne imovine na nadležno rješavanje. S obzirom da društvo Jarun park d.o.o. nije postupilo po naredbi iz rješenja, nadležni komunalni redar je dana 6. kolovoza 2021. godine navedenom društvu donio rješenje o izvršenju KLASA: UP/I-363-04/21-006/145, URBROJ: 251-13-81-1/002-21-5 kojim je odredio kako će se dana 16. kolovoza 2021. godine provesti izvršenje rješenja putem treće osobe, ugovornog izvođača Grad Zagreb, ukoliko stranka sama ne postupi po istom. Dana 09. kolovoza 2021. službenik Odjela komunalnog redarstva telefonskim putem dobio je informaciju kako je Odsjek za komunalne poslove izdao novo rješenje kojim se odobrava nastavak rada predmetne manifestacije te istog dana putem e-mail pretinca Odjel komunalnog redarstva i zaprima rješenje izdano dana 09. kolovoza 2021., KLASA: UP/I-363-02/21-001/1382, URBROJ: 251-13-31-1/18-21-6-SFG, kojim se društvu Jarun park d.o.o. odobrava održavanje predmetne manifestacije na Trg braće Mažuranić u razdoblju od 15. srpnja 2021. do 15. kolovoza 2021. godine.

 Grad Zagreb u prilog svojem očitovanju dostavio je i dokumentaciju iz koje proizlazi sljedeće:

 Dana 07. svibnja 2021.g. Predsjednica Povjerenstva za davanje površina javne namjene u zakup donosi Zaključak KLASA: 363-02/21-14/1129, URBROJ:251-03-02-21-2 kojim se trgovačkom društvu Jarun Park d.o.o. dodjeljuje korištenje površina javne namjene na lokaciji Trg braće Mažuranić od 14. lipnja 2021.g. do 14. srpnja 2021.g. uz novčanu naknadu u iznosu od 22.585,36 kuna. Društvo Jarun Park d.o.o podmirilo je navedeni iznos naknade.

 Dopisom od dana 27. svibnja 2021.g. Predsjednica Povjerenstva za davanje površina javne namjene dopisom obavještava trgovačko društvo na pogrešku prilikom izračunavanja naknade te ga poziva na uplatu razlike od 44.788,80 kuna o čemu je donesen i novi Zaključak dok je raniji stavljen van snage. Društvo Jarun Park d.o.o. je izvršilo navedenu uplatu.

 Dana 28. svibnja 2021.g. Zamjenica gradonačelnika koja je obnašala dužnost gradonačelnika Grada Zagreba donosi Zaključak KLASA: 302-01/21-01/26, URBROJ: 251-03-02-21-2 kojim navedenu manifestaciju proglašava manifestacijom od interesa za Grad Zagreb.

 Dana 18. lipnja 2021.g. predsjednik Povjerenstva za davanje površina javne namjene u zakup i na drugo korištenje donosi Zaključak KLASA: 363-02/21-14/1459, URBROJ: 251-03-02-21-2 kojim se stavlja izvan snage raniji Zaključak od 27. svibnja 2021.g. te se za razdoblje do 14. srpnja 2021.g. trgovačkom društvu određuje naknada u ukupnom iznosu od 33.687,08 kuna.

 Dana 01. srpnja 2021.g. Vijeće Mjesnog odbora Mimara donosi Zaključak kojim se navodi kako trgovačko društvo Jarun Park d.o.o. prekršio pravilo o količini dopuštene buke te da stoga Vijeće izražava svoje protivljenje nastavku navedene manifestacije.

 Dana 08. srpnja 2021.g. po punomoći gradonačelnika Grada Zagreba predsjednik Povjerenstva za davanje površina javne namjene u zakup i na drugo korištenje donosi Zaključak kojim se stavlja van snage Zaključak od dana 18. lipnja 2021.g.

 Dana 12. srpnja 2021.g. komunalni redar izvršava nadzor terena vezano za prijavu građana zbog buke te nalaže trgovačkom društvu Jarun Park d.o.o. da dostavi izvješće o mjerenju razine buke na manifestaciji koje je dostavljeno dana 13. srpnja 2021.g. i iz kojeg je razvidno da je razina buke u skladu s Pravilnikom o najvišim dopuštenim razinama buke u sredini u kojoj ljudi rade i borave.

 Dana 14. srpnja 2021.g. Voditeljica odsjeka za komunalne poslove donosi Rješenje kojim se odbija zahtjev trgovačkog društva Jarun Park d.o.o. za nastavak obavljanja manifestacije budući da je uvaženo mišljenje Mjesnog odbora Mimara od 01. srpnja 2021.g. Na navedeno je trgovačko društvo Jarun Park d.o.o. uložilo žalbu,

 Dana 16. srpnja 2021.g. komunalni redar utvrđuje da trgovačko društvo Jarun Park d.o.o. postupa sukladno Zaključku koji vrijedi do 14. srpnja 2021.g. te stoga upućuje organizatora da će, ako do 19. srpnja 2021.g. ne dostavi rješenje u kojem je razvidno produljenje djelatnosti, biti će dužan ukloniti sve pokretne naprave s javne površine. Dana 26. srpnja 2021.g. trgovačko društvo Jarun Park pozvano je na dostavu računa za povrat naknade budući da je 07. srpnja uplatilo iznos od 31.377,92 kuna.

 Dana 06. kolovoza 2021.g. predsjednik Povjerenstva za davanje površina javne namjene u zakup i na drugo korištenje stavlja van snage Zaključak od 08. srpnja 2021.g. te se manifestacija produljuje do 15. kolovoza 2021.g., a istoga dana odaslana je i obavijest da trgovačko društvo Jarun Park d.o.o. više nama pravo na povrat uplaćene naknade budući da ista vrijedi za mjesec kolovoz.

 Dana 09. kolovoza 2021.g. voditeljica odsjeka za komunalne poslove donosi rješenje KLASA: UP/I-363-02/21-011/1382, URBROJ: 251-13-31-1/018-21-6-SFG kojim zamjenjuje Rješenje od 14. srpnja 2021.g. te odobrava trgovačkom društvu Jarun Park d.o.o. održavanje manifestacije od 15. srpnja do 15. kolovoza 2021.g. pod određenim uvjetima.

 Slijedom navedenog, Povjerenstvo nije utvrdilo da bi dužnosnik Tomislav Tomašević kao gradonačelnik Grada Zagreba postupao izvan ili zlouporabio svoje ovlasti kako bi trgovačkom društvu Jarun Park d.o.o. financijski ili na koji drugi način pogodovao.

 Naime, iz navedene dokumentacije proizlazi da je trgovačko društvo Jarun Park d.o.o. uredno podmirilo zatraženu novčanu naknadu za mjesece srpanj i kolovoz, koliko je navedena manifestacija trajala.

 Isto tako, Povjerenstvo nije utvrdilo niti odnos interesne ili druge osobne povezanosti između dužnosnika Tomislava Tomaševića i trgovačkog društva Jarun Park d.o.o., a koje bi dovelo u sumnju nepristranost njegova postupanja u ovoj situaciji.

 Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Tomislav Tomašević, osobnom dostavom
2. Objava na internetskoj stranici Povjerenstva
3. Pismohrana